Jhb-burgemeester dreig Eskom met Nersa(Foto: Twitter) Die burgemeester van Johannesburg, Herman Mashaba, dreig om ŉ dispuut met Eskom by die nasionale energiereguleerder in te stel. Die dreigement kom ná die kragvoorsiener se besluit om nié elektrisiteit na gebiede weer aan te skakel wat weens onwettige verbindings en peutery met meterlesings afgesny is nie. Eskom het Woensdag nog volgehou hy gaan nié die krag aanskakel nie. Hy het gesê elektrisiteitstoevoer gaan net na wettige kliënte herstel word, op voorwaarde dat hulle Eskom se personeel toelaat om ŉ oudit te doen en onwettige verbindings te verwyder. Eskom sukkel in verskeie gebiede in veral Gauteng met toerusting wat ingee. Dit lei tot oorlading, wat weer skade aan transformators en substasies veroorsaak. Inwoners van Soweto skuld Eskom nagenoeg R15 miljard in agterstallige dienstegeld. Sommige gebiede in Johannesburg, waaronder dele van Soweto, Ivory Park, Orange Farm en Diepsloot, sit al drie maande lank sonder krag. Mashaba het Donderdag in ŉ verklaring gesê hy het gevra om binne 48 uur met Eskom te vergader. Eskom het glo kort tevore begin om hele gebiede af te skakel weens individuele inwoners se versuim om hulle rekeninge te betaal. “Die Stad Johannesburg meng gewoonlik nie in by hoe Eskom sy sake doen nie, maar ek voel gedwing om in te gryp namens betalende inwoners wat onregverdig deur Eskom gestraf word weens die optrede van ŉ paar inwoners,” het Mashaba gesê. “As die bewerings teen Eskom waar is, sal dit ŉ straf wees wat almal voor die voet raak, asook ŉ skending van inwoners se regte en ŉ growwe magsmisbruik.” Mashaba het gesê Eskom het ŉ wetlike plig om elektrisiteit te verskaf aan inwoners wat hulle rekeninge betaal. Volgens hom is dit kommerwekkend dat die kragvoorsiener besluit het om nie infrastruktuur te herstel in gebiede met hoë vlakke van wanbetaling nie. “Die Stad Johannesburg kan nie met sy hande gevou sit terwyl Eskom só oneties en onwettig optree nie. Ons het ŉ plig om ons wetsgehoorsame burgers te beskerm wat deur dié optrede geraak word.” “As Eskom versuim om aan my versoek (om ŉ vergadering) te voldoen, gaan ek geen ander keuse hê as om te begin met dringende dispuutoplossingsmaatreëls by die Nasionale Energiereguleerder van Suid-Afrika (Nersa) tussen die stad en Eskom nie,” het Mashaba gesê.